URDHËR
Nr. 91, datë 14.4.2015

PËR DELEGIM KOMPETENCE

Mbështetur në nenin 102, pika 4, të Kushtetutës së Republikës së Shqipërisë, nenet 27 e vijues, të ligjit nr. 8485, datë 12.5.1999, “Kodi i Procedurave Administrative të Republikës së Shqipërisë”, të ndryshuar,

URDHËROJ:

Delegimin e kompetencës së ministrit të Punëve të Jashtme, si vijon:
1. Autorizimet për përfaqësimin ligjor të Ministrisë së Punëve të Jashtme në proceset gjyqësore, prokurori, zyrat e përmbarimit gjyqësor, të lëshohen nga drejtori i Drejtorisë së Shërbimeve të Brendshme dhe Çështjeve Juridike, në emër të personit që do të përfaqësojë Ministrinë.
2. Përfaqësimi ligjor i Ministrisë së Punëve të Jashtme në marrëdhënie me institucionet e parashikuara, sipas pikës 1 të këtij urdhri, i jep të drejtë përfaqësuesit të caktuar të kryejë çdo veprim procedural, të parashikuar nga ligji nr. 8116, datë 29.3.1996, “Kodi i Procedurës Civile i Republikës së Shqipërisë”, i ndryshuar, në kuadër të përfaqësimit në shkallën përkatëse të gjykimit. Drejtori i Drejtorisë së Shërbimeve të Brendshme dhe Çështjeve Juridike autorizon përfaqësuesit për pjesëmarrjen dhe mbrojtjen e Ministrisë së Punëve të Jashtme në seancat gjyqësore, në emër dhe për llogari të institucionit.
3. Drejtori i Drejtorisë së Shërbimeve të Brendshme dhe Çështjeve Juridike nuk mund të nëndelegojë këto kompetenca.
4. Delegimi i kompetencave mbaron me revokimin e aktit të delegimit, si dhe me pushimin e ekzistencës së organit delegues apo të deleguar.
Ky urdhër hyn në fuqi menjëherë dhe botohet në Fletoren Zyrtare.

